Frederiksværk, 18.05. 2009

Høringssvar vedr. Forslag til Lokalplan 04.71 for dagligvarebutik på Nørregade i Frederiksværk

By og Land Halsnæs har drøftet ovenstående lokalplanforslag på bestyrelsesmøde den 13. maj 2009 og har følgende bemærkninger til forslaget:

Halsnæs Kommune opnåede i 2008 at blive udpeget som Kulturarvskommune af kulturarvsstyrelsen/ Realdania. I kommunens ansøgning var der lagt vægt på, at kulturarven fremover vil blive brugt ”…ikke blot som en ressource for udvikling af identitet, bosætning og oplevelsesøkonomi, men også som et vigtigt redskab i planlægningen”. Særligt skulle der fokuseres på bl.a.
1	At sikre at byomdannelse og byfortætning sker med respekt for byens historie.
2	At sikre unikke kulturmiljøer og huse.
3	At yde en indsats for at udpege bevaringsværdige bygninger og kulturmiljøer.

Byrådet har også i Kommunens Plan- og Agenda 21 Strategi 2007-2019 forpligtet sig til at leve op til disse mål. 

På den baggrund er det uforståeligt og sørgeligt, at man i forslag til Lokalplan 04.71 lægger så lidt vægt på at sikre bevaringsværdig bebyggelse og/ eller sikre kvalitet i nybyggeriet, som det er tilfældet.

Lokalplanen omhandler et område, som ligger meget tæt på bymidten i Frederiksværk, faktisk delvist indenfor den afgrænsning af bymidten, som fremgår af kommuneplantillægget ”Temarevision midtbyen” for Frederiksværk. Dermed burde det være en selvfølgelighed, at der i forbindelse med lokalplanlægning for dette område blev lagt særlig vægt på at udpege og sikre de bevaringsværdige bygninger/ kulturmiljøer i området og at sikre kvalitet og oplevelser i byrum og ny bebyggelse.

Det er desværre ikke tilfældet. Lokalplanen åbner mulighed for, at 4 fine byvillaer fra første halvdel  af forrige århundrede samt tilhørende baghuse kan nedrives. Der foretages ingen SAVE-registrering/ vurdering af bygningerne, selvom kommunens egen registrant fra 1998 udpeger mindst en af bygningerne (Nørregade nr. 43c) som klart bevaringsværdig. Denne villa og tilhørende baghus i ”stationsby-stil” udgør i vore øjne en fin helhed og vidner om godt håndværk. Bygningerne har gode proportioner og detaljer – bl.a. fine udskårne trædetaljer, naturskifertag og en charmerende gammel veranda.  

De øvrige 3 villaer er også udmærkede eksempler på deres tids byggestil – herunder to pæne Bedre Byggeskikshuse samt en funktionalistisk bungalow. Sammen udgør de 4 villaer et lille samlet bygningsmiljø, som på smukkeste vis flankerer en af de historiske indfaldsveje til Frederiksværk og fortæller historien om dengang byen var så lille, at Pilestrædekvarteret var forstad. Da Frederiksværk desværre ikke er begunstiget med mange velbevarede villaer i disse stilarter, finder vi, at der bør lægges ekstra vægt på at sikre de gode eksempler, som er tilbage, især de, som markerer sig smukt i gadebilledet. 

Der bør efter vores opfattelse ligge tvingende årsager til grund for, at man tillader nedrivning af 4 bevaringsværdige og tilsyneladende velfungerende huse, ligesom der skal lægges ekstra meget vægt på at sikre, at det som kommer i stedet, kvalitetsmæssigt kan måle sig med det, som man fjerner.
Det er desværre langt fra tilfældet i denne sag.

Lokalplanen er udarbejdet for at muliggøre etablering af en ”mindre dagligvarebutik til lokalområdets daglige forsyning”. Kundeoplandet angives at være boligområderne øst og vest for den kommende butik. At det skulle være nødvendigt at anlægge 80 (!) parkeringspladser for kunder, som bor indenfor gåafstand, nævner lokalplanen ikke noget om. Årsagen er naturligvis, at butikken reelt kommer til at søge sit kundegrundlag langt udenfor lokalområdet. Med den valgte placering vil butikken kunne opfange alle de kunder – beboere og sommerhusgæster, som kommer fra nord, inden de når ind til Frederiksværk centrum. Rigeligt med parkeringspladser og lette tilkørselsforhold vil gøre butikken attraktiv. Ydermere vil der ikke være nogen konkurrenter indenfor gåafstand – i hvert fald vil kunderne ikke gide gå ind til bymidten, da denne strækning er aldeles uattraktiv og uden oplevelser. Når kunderne først har parkeret ved den nye butik, vil de være tilbøjelige til at lægge de samlede indkøb her i stedet for at skulle ud i bilen igen og igen finde ny parkeringsplads. På denne måde afskærer man effektivt bymidten for en stor kundegruppe. 

Disse mekanismer er gængs lærdom indenfor detailhandelsforskning. ICP har i 2008 udarbejdet en detailhandelsanalyse for kommunen, hvor man klart anbefaler, at bymidten holdes koncentreret af hensyn til at sikre den fremtidige detailhandel – især udvalgsvarehandelen, som står svagt i Frederiksværk. Det anbefales, at oplevelserne omkring gågaden og kanalmiljøet styrkes og at dagligvarehandelen styrkes for enderne af handelsstrøget – ved Torvet og ved Nordcenteret. Såfremt dagligvarehandelen placeres udenfor dette strøg bør det sikres, at der er en synlig og attraktiv gangforbindelse mellem den gamle bymidte og den nye butik, således at der fortsat er tale om en samlet bymidte. Disse anbefalinger lader kommunen ganske hånt om i Lokalplan 04.71.

Hvad angår det nuværende og kommende bybillede langs Nørregade er der hos os ingen tvivl om, at fremtiden bliver meget fattigere end nutiden. De 4 villaer og tilhørende haver med gamle hække og træer skaber sammen med den overfor liggende bebyggelse en samlet helhed omkring denne strækning af Nørregade. Efter lokalplanens virkeliggørelse vil vi i stedet få en stor, åben, befæstet parkeringsplads og en tresporet vej. Hvordan er det i tråd med ønsket om at give gaden et mere bymæssigt forløb? På hjørnet af Pilestræde kan der opføres en lav kasse af en ny butik – lokalplanen er skræddersyet til et standard discountmarked efter tysk koncept (LIDL). Der er i lokalplanen intet til hinder for, at bygningen vil blive af den nedenfor viste type. Dette er ikke hvad vi i By og Land forbinder med arkitektonisk kvalitet eller ”byomdannelse med respekt for byens historie”.

Samlet set finder By og Land Halsnæs, at lokalplanen giver mulighed for en markant forringelse af bymiljøet, både hvad angår det visuelle miljø og handelsmiljøet/ bylivet.
Vi vil derfor stærkt opfordre til, at lokalplanforslaget forkastes, og at der i stedet arbejdes videre med at styrke bymidten ud fra de målsætninger, som Byrådet har forpligtet sig til med Plan- og agenda strategi 2007 samt de  anbefalinger, som fremgår af i detailhandelsanalysen fra 2008. 
Vi kan i den forbindelse, som alternativ til lokalplan 04.71 anbefale, at man arbejder for at etablere yderligere detailhandel i forbindelse med Nordcenteret, ved at udbygge butikscenteret mod nord med parkering under jorden. En sådan løsning vil kunne styrke bymidten såvel visuelt som handelsmæssigt.

Skulle kommunen mangle inspiration til sit arbejde med at styrke detailhandel og bymiljø er der adskillige inspirerende projekter i PLAN-09-regi, hvor andre kommuner arbejder på at rette op på tidligere tiders fejltagelser, hvor indkøbscentre, parkeringspladser og gadeudvidelser har splittet bymidterne. Fejltagelser, som minder om dem, som man er på vej til at foretage nu i Frederiksværk.  

På vegne af By og Land Halsnæs

Anne Wegener
næstformand